Zásahy hliadok MsP v 16. týždni 
	V týždni od 13. apríla do 19. apríla 2009 preverovali hliadky mestskej polície v hlavnom meste 1969 udalostí. Medzi nimi bolo aj 209 takých, ktoré po overení hliadkami priamo na mieste sa ukázali ako neopodstatnené.
	Opodstatnenými ale na druhej strane bolo 820 priestupkov motoristickej verejnosti voči pravidlám bezpečnosti a plynulosti v cestnej premávke. Na vyhradených parkovacích miestach bez oprávnenia parkovať na nich odstavilo svoje vozidlá 103 motoristov. Trávnaté plochy si za miesto zaparkovania pre svojho štvorkolesového tátoša zvolilo 61 vodičov.
	Na telefonáty poukazujúce na prípady rušenia nočného pokoja zasahovali v priebehu týždňa hliadky mestskej polície 26 krát. V oblasti porušení pravidiel verejného poriadku zistili mestskí policajti 14 priestupkov.
	Značne zastúpenou kategóriou porušovaní všeobecne záväzných nariadení boli opäť priestupky súvisiace s čistotou a poriadkom – 244 zistení, ako aj priestupky, ktoré sa stali v zóne s dopravným obmedzením – 197 prípadov.  Alkoholické nápoje napriek zákazu nich konzumácie na verejných priestranstvách si doprialo 158 priestupcov. Nedisciplinovaní majitelia psov nerešpektovaním príslušných všeobecne záväzných nariadení týkajúcich sa podmienok chovu domácich zvierat do štatistiky mestskej polície počas týždňa prispeli 46 zisteniami.
	Najviac priestupkov v sledovanom týždni sa stalo na Viedenskej ceste a to 72. Na nesprávne parkujúce vozidlá nasadili hliadky mestskej polície 582 blokovacích zariadení a vozidlá priestupcov po odtiahnutí skončili v areáloch odťahovacích služieb 135 krát.